Diari Oficial de la Generalitat Valenciana


Sumari del DOGV 7361, del 16-09-2014 (2014/8418)

RESOLUCIÓ de 2 de setembre de 2014, del conseller d'Hisenda i Administració Pública, per la qual es dóna publicitat a l'acord de la Mesa General de Negociació I de la Generalitat, de personal funcionari, estatutari i laboral, sobre l'abonament del dies meritats de la paga extraordinària de desembre de 2012.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7361

Data del DOGV
:   16-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8418


Data del document
:   02-09-2014

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública
    * funcionari
    * prima salarial
    * concurs administratiu

RESOLUCIÓ de 2 de setembre de 2014, del conseller d'Hisenda i Administració Pública, per la qual es dóna publicitat a l'acord de la Mesa General de Negociació I de la Generalitat, de personal funcionari, estatutari i laboral, sobre l'abonament del dies meritats de la paga extraordinària de desembre de 2012. [2014/8418]  
La Mesa General de Negociació I va subscriure, amb data 9 de juny de 2014, l'acord sobre l'abonament del dies meritats de la paga extraordinària de desembre de 2012.  
L'acord subscrit va ser ratificat pel Consell en la reunió del passat dia 18 de juliol de 2014.  
Per tot això, de conformitat amb el que disposa l'article 38.6 de la Llei 7/2007, de 12 d'abril, de l'Estatut Bàsic de l'Empleat Públic, resolc:  
Donar publicitat per mitjà de la publicació en el Diari Oficial de la Comunitat Valenciana a l'acord de la Mesa General de Negociació I, de data 9 de juny de 2014, sobre l'abonament dels dies meritats de la paga extraordinària de desembre de 2012.  
  
València, 2 de setembre de 2014.- El conseller d'Hisenda i Administració Pública: Juan Carlos Moragues Ferrer.  
  
  
Acord de la Mesa General de Negociació de Personal Funcionari, Estatutari i Laboral (MGNI) sobre el pagament dels dies meritats de la paga extraordinària de desembre de 2012  
  
Reunits a València, el 9 de juny de 2014, en l'àmbit de la Mesa General de Negociació I de Personal Funcionari, Estatutari i Laboral, a l'empara del que establixen l'article 33 i concordants de la Llei 7/2007, de 12 d'abril, de l'Estatut Bàsic de l'Empleat Públic (EBEP) i l'article 153 i següents de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana (LOGFPV), les representacions de la Generalitat i de les organitzacions sindicals presents en l'esmentada mesa general de negociació,  
  
Manifesten  
L'article 2 del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat, l'entrada en vigor del qual era de 15 de juliol de 2012, amb caràcter bàsic, va establir que per a l'any 2012 el personal del sector públic definit en l'article 22.U, de la Llei 2/2012, de 29 de juny, de Pressupostos Generals de l'Estat per a 2012, tindria reduïda les seues retribucions en les quanties que corresponia percebre en el mes de desembre, com a conseqüència de la supressió tant de la paga extraordinària com de la paga addicional de complement específic o pagues addicionals equivalents del mencionat mes.  
En consonància amb este reial decret llei, per al personal de l'Administració de Justícia, i per mitjà de la Llei Orgànica 8/2012, de 27 de desembre, de mesures d'eficiència pressupostària en l'Administració de Justícia, per la qual es modifica la Llei Orgànica 6/1985, d'1 de juliol, del Poder Judicial, es va afegir la disposició transitòria quaranta-una, que va suspendre la percepció de la paga extraordinària del mes de desembre de 2012, per a este personal, que va entrar en vigor el 29 de desembre de 2012.  
A la Comunitat Valenciana es va aprovar el Decret Llei 6/2012, de 28 de setembre, del Consell, de desplegament i aplicació de les disposicions incloses en el títol I i disposicions concordants del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat, en el qual es regulava, entre altres, l'aplicació de la mencionada mesura.  
Recorreguda l'aplicació i execució de la mencionada normativa, han recaigut sentències que han pronunciat en el sentit de reconéixer el dret de les persones recurrents a percebre la paga extraordinària del període meritat fins a l'entrada en vigor de l'esmentat Reial Decret Llei 20/2012, fonamentat, entre altres, en la irretroactivitat de les disposicions sancionadores no favorables o restrictives de drets individuals, reconeguda en l'article 9.3 de la Constitució espanyola. En este sentit, i en consideració a la normativa aplicable per a cada tipus de personal, els períodes meritats fins a l'entrada en vigor del Reial Decret Llei 20/2012 són, per al personal funcionari i estatutari, des de l'1 de juny fins al 14 de juliol de 2012, i per al personal laboral, des de l'1 fins al 14 de juliol de 2012.  
Amb semblant fonamentació, s'han dictat també sentències que reconeixen a les persones recurrents, que presten servici en l'Administració de Justícia, el dret individual a la percepció corresponent al període meritat de la paga extraordinària de desembre de 2012, fins a l'entrada en vigor de la modificació de la Llei Orgànica del Poder Judicial.  
  
En relació amb l'anterior, i atenent el marc econòmic actual, s'ha estimat convenient i possible abordar el pagament dels dies meritats de la paga extraordinària de desembre de 2012.  
Per tot això, en el context social, econòmic i jurídic descrits, fruit de les negociacions dutes a terme entre la Generalitat i les organitzacions sindicals presents en la Mesa General de Negociació I i prèvia l'emissió de l'informe favorable de la Direcció General de Pressupostos, es firma este  
  
ACORD  
  
Primer. Àmbit de l'acord  
1. Àmbit personal  
L'acord serà aplicable al personal de l'Administració de la Generalitat, docent no universitari, Administració de Justícia i el gestionat per la Conselleria de Sanitat, les condicions de treball del qual s'acorden amb els seus representants sindicals en la Mesa General de Negociació I de Personal Funcionari, Estatutari i Laboral.  
2. Àmbit funcional  
Este acord es referix a la paga extraordinària de desembre de 2012 meritada i que ha sigut objecte de negociació conforme a l'article 38 de l'Estatut Bàsic de l'Empleat Públic i 154 de la Llei 10/2010, de 9 de juliol, de la Generalitat, d'ordenació i gestió de la Funció Pública Valenciana.  
3. Àmbit territorial  
Està referit a tots i cada un dels centres i unitats de la Generalitat en què presta servicis el personal inclòs en l'àmbit d'aplicació d'este acord.  
  
  
Segon. Període de vigència de l'acord  
La vigència general de l'acord és des de la seua ratificació pel Consell, fins, com a màxim, el 31 de gener de 2015.  
  
Tercer. Pagament dels dies meritats al personal funcionari i estatutari  
1. Es pagarà la quantia corresponent als quaranta-quatre dies meritats, d'1 de juny al 14 de juliol, de la paga extraordinària del mes de desembre de 2012, en funció del temps treballat, al personal funcionari i estatutari que es trobava en actiu entre les mencionades dates, en els termes establits en este acord.  
2. Es pagarà la quantia corresponent als dies meritats de la paga extraordinària del mes de desembre de 2012, en funció del temps treballat, al personal de l'Administració de Justícia que es trobava en actiu entre l'1 de juny i el 30 de novembre, en els termes establits en el present acord.  
  
Quart. Pagament dels dies meritats al personal laboral  
La quantia que corresponga als 14 dies meritats, d'1 al 14 de juliol, de la paga extraordinària del mes de desembre de 2012, en funció del temps treballat, es pagarà al personal laboral que es trobava en actiu entre les dites dates.  
  
Quint. Procediment i data de pagament  
1. El pagament dels dies meritats de la paga extraordinària del mes de desembre de 2012, en els termes establits en els punts anteriors, es farà efectiu, com a màxim, en la nòmina corresponent al mes de gener de 2015.  
2. Este pagament s'aplicarà d'ofici a tot el personal que es trobe d'alta en la nòmina corresponent al mes de gener de 2015.  
3. El personal que no es trobe d'alta en la nòmina corresponent al mes de gener de 2015 i tinga meritacions relatives a la paga extraordinària de desembre de 2012, haurà de comunicar-ho individualment i dirigir-ho a l'òrgan competent en matèria de personal de la conselleria, entitat o departament de salut/centre de gestió en què prestara els servicis que acrediten la citada meritació.  
  
Sext. Excepcions a l'aplicació d'este acord  
El que establix este acord no serà aplicable al personal que haja percebut la liquidació corresponent a la paga extraordinària objecte del present acord o al que se li abone per execució de sentència judicial ferma o per qualsevol altra causa.  
  
Sèptim. Compromís de col·laboració  
Conscients de la responsabilitat que requerix el moment actual, la importància de mantindre un escenari de diàleg permanent, així com la bona fe de negociació, les organitzacions sindicals firmants es comprometen a esgotar les vies de negociació i interlocució amb l'Administració abans d'adoptar mesures de conflicte o mobilitzacions de qualsevol tipus, durant el període de vigència del present acord i referides a les matèries hi definides.  
  
Octau. Entitats, institucions i la resta de persones jurídiques afectades no incloses en l'àmbit d'aplicació de l'acord  
Amb la finalitat que les mesures en matèria de personal incloses en el present acord tinguen el mateix impacte en tots els sectors i àmbits funcionals i subjectius que van resultar afectats per l'entrada en vigor del Decret Llei 6/2012, de 28 de setembre, del Consell, i encara que l'àmbit subjectiu i organitzatiu d'aplicació i negociació de la Mesa General de Negociació I de la Generalitat, impedix adoptar directament mesures en algun dels dits àmbits a través de l'Acord, la Conselleria d'Hisenda i Administració Pública es compromet a traslladar este acord, en el termini de 15 dies a les entitats, institucions i la resta de persones jurídiques afectades, per a assegurar l'abonament al seu personal dels dies meritats corresponents a la paga extraordinària de desembre de 2012, sense perjuí de la necessària adequació en la seua aplicació a la naturalesa, fins, i règim jurídic de cada un dels subjectes jurídics afectats, les seues institucions i el seu sector públic.  
  
Nové. Denúncia  
1. Este acord haurà d'entendre's amb caràcter global, i podrà ser denunciat per les parts que el subscriuen en cas d'incompliment de qualsevol dels seus punts.  
2. La denúncia de l'acord es realitzarà en escrit motivat que indique la seua causa, del qual hauran de tindre coneixement totes les parts que el subscriuen.  
  
Deu. Comissió paritària  
De conformitat amb l'article 38.5 de l'Estatut Bàsic de l'Empleat Públic, es constituirà una comissió paritària integrada per les parts firmants del present acord, les funcions de què seran les del seu seguiment.  
  
  
Onze. Publicitat de l'acord  
Este acord, una vegada ratificat, es remetrà al Diari Oficial de la Comunitat Valenciana per a la seua publicació.  
  
Per la Generalitat,  
El conseller d'Hisenda i Administració Pública, president de la Mesa General de Negociació I: Juan Carlos Moragues Ferrer.  
  
Per les organitzacions sindicals:  
Per UGT-PV: Luis Lozano Mercadal. Per CC.OO. PV: Arturo León López. Per CSI-F: Daniel Matoses Climent. Per FSES: Ana Pareja Langreo.